‘Ramptoestand moet nie weer verleng word’Premier Alan Winde. Die presidensiële koördineringsraad, wat onder andere uit premiers bestaan, moet dringend vergader om te besluit watter stappe gedoen moet word om die nasionale ramptoestand te beëindig. Volgens Alan Winde, premier van die Wes-Kaap, het die regering onlangs uitlatings gemaak wat verwys na die nasionale ramptoestand en die gepaardgaande regulasies wat binnekort tot ŉ einde sal kom. “Hoewel dit baie belowend is, is daar nog geen duidelike tydaanduidings vir presies wanneer dit sal gebeur nie. Dít is ten spyte daarvan dat die ramptoestand oor minder as twee weke verval.” Winde het begin Februarie aan pres. Cyril Ramaphosa geskryf en ŉ vergadering versoek oor die beëindiging van die nasionale ramptoestand. Die president het versoek dat hy met Nkosazana Dlamini-Zuma hieroor beraadslaag, waarna sy voorgestel het dat die kwessie deur die presidensiële koördineringsraad bespreek moet word. “Daar is egter nog nie ŉ datum of tyd verskaf vir wanneer dit sal plaasvind nie en gegewe die naderende sperdatum versoek ek dat Ramaphosa die raad dringend byeenroep. Hierdie vergadering moet geskied lank voordat die regulasies op 15 Maart 2022 verval, om te verseker dat dit nie net vooraf verleng word nie.” Daar is eenvoudig geen dwingende redes vir die verlenging van die nasionale ramptoestand nie, sê Winde. “Ons moet ons Covid-19-reaksie deur bestaande openbare gesondheidsmaatreëls bestendig en provinsies bemagtig en in staat stel om in die toekoms te reageer.” Solidariteit en die regering gaan mekaar op 20 April in die hof aanvat oor die opheffing van die ramptoestand. Volgens Solidariteit is daar geen rede dat die ramptoestand steeds van krag moet wees nie. “Die voorwaardes vir die ramptoestand het verval en daarom moet dit ook beëindig word. Die hofdatum bied aan Suid-Afrikaners werklik hoop dat die einde van die ramptoestand in sig is,” het dr. Dirk Hermann, bestuurshoof van Solidariteit, gesê. “Die ramptoestand verleen abnormale magte vir abnormale omstandighede aan die regering. ŉ Regering mag nie ŉ dag langer as wat nodig is dié magte hê nie. Ons moet onthou dat die magte wat die regering tans het dieselfde magte is waarvolgens besluit is watter skoene gedra mag word en beveel is dat warm kos nie verkoop mag word nie.” Solidariteit het ŉ beroep op die regering gedoen om nie in Maart die ramptoestand te verleng nie. “Die regte stap vir die regering sal wees om die ramptoestand self op te hef en nie te wag vir ŉ hof om hom te verplig nie.”